Eurasia
Eurasia es, secundo alcun geographos, le continente componite de Asia e Europa. Su 53 990 000 km² de superficie facerea de illo le plus grande continente, con 36% del terras del mundo. Le population de Eurasia, verso 4 600 000 000 habitantes, es le grande majoritate de illo del mundo.

Europa et Asia

Le idea de bifurcar Eurasia in duo "continentes" ha su origine inter le geographos de Grecia antique. Viste de Grecia, iste idea es justificabile gratias al divisores natural que son le Mar Egee, le Dardanellos, le Mar de Marmara, le Bosphoro e le Mar Nigre. Nonobstante, al nord del Mar Nigre, il ha nulle importante barriera natural inter Europa e Asia. Le "frontiera" inter istes es dunque arbitrari e ha fluctuate trans le tempore (le Mar de Azov e fluvio Tanais/Don in antiquitate, le Caucaso e le montanias Ural hodie). Iste pretendite frontiera es ancora contestate (pro exemplo, paises como Cypro e Armenia assere sovente un identitate europee malgrado lor distantia del Europa geographic). Ben que Europa e Asia es normalmente considerate como distincte in multe linguas (como le francese), il es plus usual acceptar que Eurasia es un continente in alteres (como le russo).

Africa et Asia
Un parte del "frontiera" inter Africa e Eurasia/Asia (a saper le Canal de Suez) es equalmente artificial, ben que le Mar Rubie coperi le major parte de iste frontiera. Pro isto, alcun geographos propone de considerar Eurafrasia o Afro-Eurasia como un sol supercontinente.

Vide etiam
Identitate europee

Europa
Asia
Supercontinente
Identitate europee
Consilio de Europa